CELEX: 62020TN0482
Language: fi
Date: 2020-07-27 00:00:00
Title: Asia T-482/20: Kanne 27.7.2020 – LG ym. v. komissio

19.10.2020   
            
            
               FI
            
            
               Euroopan unionin virallinen lehti
            
            
               C 348/22
            
         
      Kanne 27.7.2020 – LG ym. v. komissio
      (Asia T-482/20)
      (2020/C 348/32)
      Oikeudenkäyntikieli: englanti
      
         Asianosaiset
      
      
         Kantajat: LG ja viisi muuta kantajaa (edustajat: asianajajat A. Sigal ja M. Teder)
      
         Vastaaja: Euroopan komissio
      
         Vaatimukset
      
      Kantajat vaativat unionin yleistä tuomioistuinta
      
                  —
               
               
                  kumoamaan SEUT 263 artiklan nojalla Euroopan petostentorjuntaviraston (OLAF) 26.5.2020 tekemän implisiittisen päätöksen hylätä kantajien vaatimus, joka koskee kantajien ja niiden ulkopuolisen oikeudellisen neuvonantajan välisen viestinnän luottamuksellisuuden suojaa, elleivät kantajat anna tietoja luottamuksellisen viestinnän asiayhteydestä ja sisällöstä,
               
            
                  —
               
               
                  velvoittamaan vastaajan korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantajat vetoavat kolmeen kanneperusteeseen.
      
                  1)
               
               
                  Ensimmäinen kanneperuste, jonka mukaan kantajien luottamuksellisuuden suojaa koskeva oikeus on kirjoittamaton mutta unionin oikeuden mukainen perusoikeus, joka on tunnustettu unionin tuomioistuimen oikeuskäytännössä. Kantajat katsovat, että tämän oikeuden käyttämisen ehtona ei voi olla se, että kantajat osoittavat, että niiden luottamuksellisen viestinnän ja sen tutkimuksen, jota luottamuksellisuus koskee, välillä on olennainen yhteys. Tämä olisi ristiriidassa luottamuksellisuuden suojan tarkoituksen kanssa.
               
            
                  2)
               
               
                  Toinen kanneperuste, jonka mukaan kantajien luottamuksellisuuden suojaa koskeva oikeus perustuu sekä Euroopan ihmisoikeussopimukseen että Euroopan unionin perusoikeuskirjaan ja erityisesti Euroopan ihmisoikeussopimuksen 8 artiklan mukaiseen oikeuteen nauttia yksityiselämän kunnioitusta (perusoikeuskirjan 7 artikla) ja Euroopan ihmisoikeussopimuksen 6 artiklan mukaiseen puolustusta koskevaan oikeuteen (perusoikeuskirjan 47 artikla). Kantajat katsovat, että Euroopan ihmisoikeussopimuksen ja perusoikeuskirjan mukainen luottamuksellisuuden suoja ei riipu kyseessä olevan viestinnän tarkoituksesta ja sisällöstä vaan ainoastaan sen osapuolista.
               
            
                  3)
               
               
                  Kolmas kanneperuste, joka perustuu siihen, että vaikka Euroopan ihmisoikeussopimuksen ja perusoikeuskirjan mukaista luottamuksellisuuden suojaa voidaan rajoittaa yleisen edun edistämiseksi, tällaiset rajoitukset on tehtävä lailla. Kantajat katsovat, etteivät rajoitukset voi perustua hallinnollisen päätöksentekijän harkinnanvaraiseen päätökseen.